Lesufi waarsku ‘haters van onderwystransformasie’Flip Buys, voorsitter van die Solidariteit Beweging, oorhandig ‘n 100 000 kommentare aan die bestuur van die basiese onderwysdepartement. Foto: Lize-Mari Labuschagne. Die vakbond Solidariteit en Helpende Hand se Skoleondersteuningsentrum (SOS) het Maandagoggend 100 000 formele kommentaarstukke op die wysigingswetsontwerp op die wet op basiese onderwys aan die onderwysdepartement in Pretoria oorhandig. Flip Buys, voorsitter van die Solidariteit Beweging, het tydens die oorhandiging aan Maroela Media gesê die rekordtyd waarin die groot aantal besware en algemene kommentare op die wysigingswetsontwerp ingesamel is, is ŉ aanduiding van hoe sterk die mense oor die voorgestelde wysigings voel. “Die topbestuur van die departement van basiese onderwys het ons kommentare ontvang en onderneem om verder met ons in gesprek hieroor te tree. Dit is duidelik daar heers groot kommer in die gemeenskap oor die implementering van dié wysigingswetsontwerp. Ons wil seker maak die onderwysdepartement ontvang die publiek se kommentaar en herbesin oor die wysigings,” het hy gesê. Panyaza Lesufi, die LUR vir onderwys in Gauteng, het terselfdertyd in ŉ skerp bewoorde mediaverklaring Maandag gewaarsku dat die “haters van transformasie in onderwys” nie sy geduld moet toets nie. “Dit is duidelik dat diegene wat voordeel getrek het uit die oorblyfsels van segregasie en kolonialisme ten koste van die meerderheid, steeds vasbeslote is om mense uit te sluit van toegang tot gehalte-onderwys. Die ontstellende geraas teen hierdie wysigingswetsontwerp is ŉ bewys dat mense hierdie voordele uitsluitlik vir hulleself wil behou.” Lesufi het aangevoer die wysigingswetsontwerp wil die oorblyfsels van apartheidsonderwys nou vir altyd begrawe. Hy het gesê die land kan nie meer enkelmedium skole bekostig nie omdat daar te groot vraag na onderwys is. “Dit is onrusbarend vir die leierskap in die basiese onderwyssektor dat die meerderheid, tot soveel as 80%, van leerders by vorige model C skole reeds swart is terwyl die onderwyspersoneel steeds wit is. “Ons is ook uiters verbaas oor die teenkanting van hersiening van die bevoegdhede van skoolbeheerliggame. Ons mense het hulle ernstige kommer uitgespreek oor die gedrag van sommige beheerliggame, veral oor die aanstelling van senior bestuurders van skole, asook die bestuur van skole se finansies. “Beheerliggame en sommige skoolbestuurspanne misbruik openbare hulpbronne en beheer toegang tot gehalte onderwys met hemelhoë skoolgelde, vandaar hierdie wysigings,” het Lesufi gesê. Slegs ‘n tiende van die kommentare wat oor die wysigingswetsontwerp gelewer is sou in hierdie bokse pas. Foto: Lize-Mari Labuschagne. Volgens Buys bevestig Lesufi se uitlatings in dié verklaring net sy mening dat ŉ politieke agenda met die wysigings gedryf word eerder as ŉ opvoedkundige agenda wat onderwys wil verbeter. “Die wysigingswetsontwerp sal beslis nie skole verbeter nie ons sit ongelukkig met te veel voorbeelde wat bewys dat hoe groter die staat se beheer in ŉ instelling hoe swakker vaar dit. Ek moet ongelukkig hier saamstem met die mense wat dit ŉ deursigtige projek noem om openbare skole te kaap en selfs te nasionaliseer tot staatskole, wat beteken dit gaan net die pad van anders staatinstellings volg.” Buys meen daar is tans genoeg stelsels beskikbaar om die enkele gevalle van wanbestuur by skole hok te slaan. “Die probleem in hierdie geval is nie top- presterende skole, of selfs wan- presterende skole nie, die werklike probleem is die regering se ooglopende poging om die demokratiese reg van ouers weg te neem. “Ons hou tans alle opsies oop en sal graag in ŉ gesprek met die owerhede oor die voorgestelde wysigings wil tree, maar ons hou ook ons regsopsies oop en sal nie huiwer om beheerliggame en ouers te help om hulle regte in die howe te verdedig nie. “Die openbare deelnameproses is nou verby. Ons glo daar is ŉ goeie kans dat die wysigingswetsontwerp teruggestuur sal moet word vir aanpassings ná die groot hoeveelheid klagtes wat ons ingedien het. Indien dit egter wel ingestel word, sal Solidariteit begin met ŉ litigasieproses om die wetgewing ongrondwetlik te laat verklaar. “So ŉ hofsaak neem egter baie lank en daarom werk die vakbond saam met die SOS om skole met inligting te bemagtig oor privatisering. Alle openbare skole en selfs tuisonderrig word baie negatief geraak deur die wysigingswetsontwerp. Dit is net private skole wat grotendeels beheer behou oor hul doen en late. Dit is dus ŉ langtermynoplossing waaraan ons nou reeds moet werk. Dit gaan die grootste gemeenskapsprojek in ons geskiedenis wees,” het Buys gesê.